ब्रिटेन के PMO में पार्टी का वीडियो आया सामने, पीएम जॉनसन पर बढ़ा दबाव
ब्रिटेन के कई मीडिया संस्थानों के मुताबिक, यह पार्टी पिछले साल 18 दिसंबर को हुई थी जब लंदन में बंद स्थान पर किसी तरह के जमावड़े पर प्रतिबंध था और एक दिन पहले ही कोरोना के संबंध में नियम सख्त किए थे ताकि क्रिसमस के दौरान लोग ज्यादा भीड़ भाड़ ना करें।
लंदन: ब्रिटेन के प्रधानमंत्री बोरिस जॉनसन के कार्यालय का एक वीडियो सामने आया है, जिसमें कर्मचारी लॉकडाउन के नियमों का उल्लंघन कर क्रिसमस की पार्टी करते नजर आए हैं। इससे उन आरोपों को बल मिला है कि सारे नियम आम लोगों के लिए बनाए गए और सरकारी कर्मचारियों ने खुद नियमों की धज्जियां उड़ा दीं। पिछले कुछ दिनों से प्रधानमंत्री कार्यालय उन खबरों को खारिज करने का प्रयास कर रहा है कि जॉनसन के कार्यालय के कर्मचारियों ने दिसंबर 2020 में पार्टी करते हुए सामाजिक दूरी के नियमों का उल्लंघन किया था।ब्रिटेन के कई मीडिया संस्थानों के मुताबिक, यह पार्टी पिछले साल 18 दिसंबर को हुई थी जब लंदन में बंद स्थान पर किसी तरह के जमावड़े पर प्रतिबंध था और एक दिन पहले ही कोरोना के संबंध में नियम सख्त किए थे ताकि क्रिसमस के दौरान लोग ज्यादा भीड़ भाड़ ना करें।‘आईटीवी’ पर मंगलवार को प्रसारित फुटेज के बाद प्रधानमंत्री कार्यालय ने कहा, ‘‘क्रिसमस की पार्टी आयोजित नहीं की गई थी। हमेशा कोविड के नियमों का पालन किया गया।’’ इसी बीच विपक्ष के नेता केर स्टार्मर ने कहा कि मामले पर प्रधानमंत्री को स्थिति स्पष्ट करनी चाहिए और माफी मांगनी चाहिए। केर स्टार्मर ने कहा, ‘‘देश भर में लोगों ने लॉकडाउन के नियमों का पालन किया, अपने परिवारों से अलग रहे। अपने प्रियजनों को अलविदा तक नहीं कर पाए। सरकार से भी इसका पालन करने की अपेक्षा है। इस बारे में झूठ बोलना और मजाक बनाना शर्मनाक है।’’ जॉनसन के नेतृत्व वाली सरकार पर इससे पहले भी लॉकडाउन नियमों की उपेक्षा करने के आरोप लगाए गए थे।